Členovia pozemkového spoločenstva Pánsky les a Urbár Tepličany v Družstevnej pri Hornáde, okres. Košice - okolie, podľa platnej právnej úpravy, v zmysle zákona Národnej rady Slovenskej republiky č. 110/2018 Z .z. a súvisiacich zákonov a predpisov združení do spoločenstva (ďalej len spoločenstvo) s právnou subjektivitou za účelom podrobnej úpravy práv a povinností členov spoločenstva, pôsobnosti orgánov spoločenstva, prijímajú tieto

**STANOVY**

**Pozemkového spoločenstva Pánsky les a Urbár Tepličany**

**Čl. I**

**Názov a sídlo spoločenstva**

1. Názov spoločenstva

 **Pozemkové spoločenstvo Pánsky les a Urbár Tepličany**

2. Sídlo spoločenstva

 **044 31 Družstevná pri Hornáde, Hlavná 40**

3. Právne postavenie

 Pozemkové spoločenstvo s právnou subjektivitou, vzniklo dňom registrácie spoločenstva v zmysle § 11 zákona č. 181/1995 Z. z. o pozemkových spoločenstvách a voči tretím osobám vystupuje ako právnická osoba.

**Čl. II**

**Charakteristika, ciele a predmet činnosti**

 Pozemkové spoločenstvo Pánsky les a Urbár Tepličany je založené za účelom hospodárenia na spoločných nehnuteľnostiach. Cieľom spoločenstva je spravovať reálny výkon vlastníckych a užívateľských práv svojich členov a ich právnych nástupcov k predmetu ich vlastníctva a k majetku združenému podľa spoluvlastníckych podielov. Spoločenstvo vykonáva svoju činnosť na území Slovenskej republiky, v katastrálnom území Tepličany, v obci Družstevná pri Hornáde, okres. Košice – okolie a v katastrálnych územiach Ťahanovce a Nové Ťahanovce v okrese Košice – I.

 Spoločenstvo hospodári podľa platných lesných hospodárskych plánov a zásad trvale udržateľného rozvoja lesa a ostatných platných noriem na úseku lesného hospodárstva. Spoločenstvo zodpovedá za správne hospodárenie a podlieha kontrole orgánom štátnej správy, ktorým je Okresný úrad Košice – pozemkový a lesný odbor.

 Predmetom činnosti spoločenstva je racionálne hospodárenie na spoločných nehnuteľnostiach a obstarávanie spoločných vecí vyplývajúcich zo spoluvlastníctva lesného, pasienkového a iného majetku, pričom táto činnosť nesmie byť v rozpore s právnymi predpismi a záujmami spoločenstva.

**Čl. III**

**Majetok spoločenstva a zásady hospodárenia**

1. Majetok spoločenstva tvorí súhrn majetkových hodnôt, ktoré spoločenstvo vlastní a ktoré je určené na plnenie úloh spoločenstva, slúžia mu a vznikli v súvislosti s užívaním a hospodárením na spoločných nehnuteľnostiach.

2. Spoločné nehnuteľnosti tvoria lesy, orná pôda, pasienky a ostatné plochy zapísané na listoch vlastníctva v katastrálnych územiach Tepličany v okrese Košice - okolie, Ťahanovce a Nové Ťahanovce v okrese Košice I. Súpis všetkých listov vlastníctva s číslami parciel obsahuje príloha č. 1 k Zmluve o Pozemkovom spoločenstve Pánsky les a Urbár Tepličany.

3. Spoločenstvo hospodári

a/ so spoločnými nehnuteľnosťami, ktoré sú vo vlastníctve jednotlivých vlastníkov podielov,

b/ s majetkom, ktorý nadobudlo ako príspevok, dar alebo iný príjem (zisk z nájmu, z predaja drevnej hmoty, dotácií, náhrad za obmedzenie bežného obhospodarovania a pod.) a iným hmotným a nehmotným majetkom, ktorý slúži spoločenstvu pre výkon činnosti.

4. Podiel člena spoločenstva na výnosoch a majetku určenom na rozdelenie medzi členov po schválení ročnej účtovnej uzávierky zasadnutím zhromaždenia sa rozdelí podľa veľkosti jeho vlastníckeho podielu osobitne za Pánsky les a osobitne za Urbár spravidla raz ročne. Výplata podielov sa v zásade uskutočňuje na zasadnutí zhromaždenia po skončení rokovania. Nízke podiely, ktorých vypočítaný výnos na rozdelenie je nižší ako 0,99 € sa nevyplatia a ostávajú majetkom spoločenstva. Vypočítané podiely nad 1 € sa zaokrúhlia na celé euro nahor. O výplatu neprevzatých podielov na zasadnutí zhromaždenia, možno požiadať písomne do 10 rokov. V žiadosti treba uviesť spôsob zaslania podielov na účet alebo poštou. Pri zasielaní podielov poštou za odpočíta poštovné.

5. Spoločenstvo vedie účtovníctvo a evidenciu majetku podľa všeobecne záväzných predpisov, zostavuje ročnú závierku a výročnú správu za celé spoločenstvo a pre interné potreby osobitne za Pánsky les a osobitne za Urbár.

6. Spoločenstvo podľa schválenia na zasadnutí zhromaždenia vytvára rezervný fond, ktorý slúži na krytie strát a prekonanie nepriaznivého priebehu hospodárenia spoločenstva.

7. Predaj drevnej hmoty uskutočňuje výbor podľa dohodnutých trhových cien.

8. Spoločenstvo zo svojho zisku prednostne uhrádza dane v rozsahu a podľa druhu v zmysle platnej právnej úpravy.

9. Spoločenstvo zodpovedá za svoje záväzky celým svojim majetkom. Členovia spoločenstva ručia za záväzky spoločenstva podľa veľkosti svojich podielov na spoločnom majetku.

**Čl. IV**

**Členstvo v pozemkovom spoločenstve, podielové spoluvlastníctvo**

1. Členstvo v spoločenstve je zo zákona spojené s vlastníctvom podielu spoločných nehnuteľnosti. Členovia pozemkového spoločenstva sú všetci spoluvlastníci spoločných nehnuteľnosti uvedených v Zmluve o založení spoločenstva.

2. Členstvo v spoločenstve vzniká a zaniká prechodom alebo prevodom vlastníctva podielu spoločných nehnuteľností.

3. Spoluvlastnícky podiel na spoločnej nehnuteľnosti, ako právny základ členstva v spoločenstve, sa preukazuje výpisom z listu vlastníctva katastra nehnuteľnosti.

4. Nadobúdateľ vlastníctva podielu spoločnej nehnuteľnosti sa prevodom alebo prechodom vlastníctva stáva členom spoločenstva a vstupuje do práv a povinností člena v rozsahu nadobudnutého podielu.

5. Každý, kto sa stáva vlastníkom podielu spoločnej nehnuteľnosti, predloží o tom výboru spoločenstva doklad oprávnenosti ( pri zdedení podielu kópiu osvedčenia o dedičstve) a nadobúda práva a povinnosti právneho predchodcu vrátane tých, ktoré vyplývajú zo zmluvy o spoločenstve.

6. Spoločenstvo vedie zoznam svojich členov. Do zoznamu sa zapisuje:

 a/ meno, priezvisko , trvalý pobyt a dátum narodenia fyzickej osoby,

b/ názov, sídlo a identifikačné číslo právnickej osoby.

Zapisuje sa pomer účasti člena spoločenstva na výkone práv a povinností, dátum a právny dôvod vzniku členstva v spoločenstve, právny predchodca člena spoločenstva a dátum zápisu do zoznamu ako aj všetky zmeny evidovaných skutočností, vrátane zmien v členstve spoločenstva.

7. Vlastníci podielov môžu vykonávať svoje dispozičné oprávnenie prevodom iba celého svojho podielu na iné osoby a to za podmienok uvedených v zákone č. 110/2018 Z. z. a v zmluve o založení spoločenstva.

8. Ak vlastník podielu na spoločnej nehnuteľnosti prevádza spoluvlastnícky podiel na tretiu osobu, je povinný ho ponúknuť ostatným vlastníkom podielov na spoločnej nehnuteľnosti; podiel možno ponúknuť prostredníctvom výboru. Ak o podiel neprejavia záujem ostatní vlastníci podielov alebo v ich mene spoločenstvo podľa odseku 10, možno ho previesť tretej osobe.

9. Ak výbor v mene spoluvlastníkov spoločnej nehnuteľnosti uzatvorí zmluvu o prevode vlastníctva podielu na spoločnej nehnuteľnosti, nadobúdateľom podielu sa stávajú všetci vlastníci spoločnej nehnuteľnosti pomerne podľa veľkosti podielov a cenu platí spoločenstvo. Cenu podielov osobitne za Pánsky les a Urbár určí na návrh výboru zasadnutie zhromaždenia. Podiel spoločenstva na spoločnej nehnuteľnosti alebo na spoločne obhospodarovanej nehnuteľnosti nesmie presiahnuť 49 %.

10. Zmenou vlastníctva podielu podľa § 2 os. 3 zákona 110/2018 Z. z. nesmú vzniknúť vlastnícke podiely spoločnej nehnuteľnosti s menšou výmerou ako 2000 m2. Pri dedičských konaniach je preto dôležitá dohoda pozostalých, ako a na koho sa dedičský podiel prevedie. Právne vzťahy u podielov menších ako 2000 m2, ktoré vznikli pred prijatím týchto stanov nie sú touto výmerou dotknuté.

**Čl. V**

**Práva a povinnosti členov spoločenstva**

1. Základným právom, ale aj povinnosťou člena je zúčastňovať sa osobne, alebo prostredníctvom svojho splnomocneného zástupcu rokovania a rozhodovania na zasadnutí zhromaždenia.
2. Miera práv a povinnosti člena spoločenstva závisí od veľkosti jeho spoluvlastníckeho podielu, ktorý je vyjadrený veľkosťou jeho podielu na spoločnej nehnuteľnosti.
3. Slovenský pozemkový fond vykonáva práva člena spoločenstva, ktorého podiel spoločnej nehnuteľnosti spravuje alebo s ktorým nakladá podľa § 10 ods. 1 a 2 zákona , len ak zhromaždenie rozhoduje o:
* *schválení zmluvy o spoločenstve a jej zmeny,*
* *schvaľuje stanovy a ich zmeny,*
* *rozhoduje o oddelení časti spoločnej nehnuteľnosti podľa §8 ods. 2,*
* *rozhoduje o vstupe a podmienkach vstupu spoločenstva do obchodnej spoločnosti alebo do družstva,*
* *rozhoduje o zrušení spoločenstva.*

4. Plnenie povinností vo väčšom rozsahu ako zodpovedá veľkosti podielu, môže člen prevziať na seba len dobrovoľne.

5. Člen má právo voliť a byť volený do orgánov spoločenstva.

6. Člen spoločenstva je povinný

a/ vykonávať činnosť na dosiahnutie cieľov spoločenstva a zdržať sa konania, ktoré by tomuto cieľu odporovalo,

b/ ochraňovať majetok spoločenstva, poskytovať podľa svojich schopností a možností osobnú pomoc pri likvidácii požiaru a na odstraňovaní následkov živelnej pohromy na požiadanie výboru.

7. Člen spoločenstva má právo na základe písomnej žiadosti nahliadnuť do zoznamu členov spoločenstva a žiadať výpisy svojho zápisu zo zoznamu. Člen spoločenstva má z podkladov listov vlastníctva spracovanú kartu podielnika. Podpisom tejto karty pristupuje k zmluve o založení spoločenstva vlastníkov spoločných nehnuteľností podľa § 9 zákona 110/2018 Z. z.

8. Každý člen spoločenstva má pri rozhodovaní o právach a povinnostiach taký počet hlasov, aký mu patrí podľa veľkosti vlastnených podielov spoločných nehnuteľností osobitne za Pánsky les (1 podiel zo 161280 celkových podielov = 0,00062 % hlasu zaokrúhlených na dve desatinné miesta) a osobitne za Urbár (1 podiel zo 4896 celkových podielov = 0,02042 % hlasu zaokrúhlených na dve desatinné miesta).

9. Rozhodovanie za celé spoločenstvo, ako je účasť na valnom zhromaždení, voľby členov orgánov, odvolávanie členov orgánov sa riadia silou hlasu každého člena zodpovedajúcou desaťnásobku (*desaťnásobok* *z dôvodu* *príliš nízkej sily hlasu niektorých* vlastníkov) aritmetického priemeru jeho pomerných podielov v Pánskom lese a Urbáre a pomernej výmery v Pánskom lese a Urbáre.

10. Člen spoločenstva v prípade potreby na vyzvanie výboru odpracuje brigádnické hodiny pri zveľaďovaní majetku spoločenstva podľa vlastníckeho podielu, prípadne ju finančne nahradí v sume zodpovedajúcej aktuálnej legislatíve (hodinová odmena vo výške minimálnej mzdy).

**Čl. VI**

**Orgány spoločenstva a ich pôsobnosť**

Orgánmi spoločenstva sú

a) zhromaždenie

b) výbor

c) dozorná rada

1. Do orgánov spoločenstva môžu byť volení členovia spoločenstva, starší ako 18 rokov, alebo zástupcovia právnických osôb, ktoré sú členmi spoločenstva. Členom dozornej rady môže byť aj fyzická osoba, ktorá nie je členom spoločenstva.

2. Voľby do orgánov spoločenstva:

 a) Návrh na kandidátov podáva výbor spoločenstva a členovia spoločenstva najneskôr jeden týždeň pred konaním zhromaždenia.

 b) Voľby sa uskutočňujú krúžkovaním kandidáta na hlasovacom lístku, ktorý okrem mien kandidátov obsahuje aj meno voliča s uvedením jeho sily hlasu zohľadňujúceho jeho podiel v spoločenstve.

 c) Zvolení sú kandidáti s najvyšším počtom získaných hlasov, nezvolení kandidáti sa stávajú náhradníkmi výboru/dozornej rady v poradí podľa počtu získaných hlasov.

3. Volebné obdobie orgánov spoločenstva je 5 rokov. Rokovanie výboru organizuje a riadi predseda spoločenstva. Predsedu spoločenstva volí výbor zo svojich členov.

4. Z rokovania orgánov sa vyhotovuje zápisnica. Zápisnicu zo zhromaždenia podpisuje predseda a jeden z prítomných členov spoločenstva ako overovateľ. Prílohu tvorí uznesenie, prezenčná listina, splnomocnenia a iné dokumenty, ktoré boli predmetom rokovania.

1. Okresný úrad uloží spoločenstvu pokutu od 100 eur do 3 000 eur, ak

a/ predseda spoločenstva nepodá návrh na zápis zrušenia spoločenstva do 60 dní odo dňa rozhodnutia

 zhromaždenia o zrušení spoločenstva,

b/ predseda spoločenstva neoznámi zmeny údajov zapísaných v registri do 30 dní,

c/ spoločenstvo nezačne viesť zoznam členov alebo zoznam nehnuteľností,

d/ spoločenstvo nezvolí nové orgány spoločenstva, ak uplynulo ich volebné obdobie, alebo

e/ neuskutoční zasadnutie zhromaždenia.

**Zasadnutie zhromaždenia**

1. Najvyšším orgánom spoločenstva je zhromaždenie. Skladá sa zo všetkých členov spoločenstva. **Zasadnutie zhromaždenia zvoláva výbor spoločenstva najmenej raz ročne.** Výbor je povinný pozvať na zasadnutie zhromaždenia najmenej 30 dní pred termínom zasadnutia zhromaždenia všetkých členov spoločenstva a fond, ak fond spravuje podiely spoločnej nehnuteľnosti alebo s nimi nakladá, a správcu, ak správca vykonáva práva vlastníka k podielom na spoločne obhospodarovanej nehnuteľnosti. Výbor najmenej 25 dní pred termínom zasadnutia zhromaždenia uverejní oznámenie o zasadnutí zhromaždenia na [www.urbar-teplicany.sk](http://www.urbar-teplicany.sk).
2. V pozvánke na zasadnutie zhromaždenia a v oznámení o zasadnutí zhromaždenia výbor uvedie názov a sídlo spoločenstva, miesto, dátum a hodinu zasadnutia zhromaždenia, údaj či ide o riadnu schôdzu alebo mimoriadne zasadnutie zhromaždenia, program zasadnutia zhromaždenia a poučenie o možnosti zúčastniť sa zasadnutia prostredníctvom zástupcu na základe splnomocnenia. Výbor môže v pozvánke uviesť, že ak na zasadnutí zhromaždenia nebude dostatočná účasť na to, aby sa dosiahlo rozhodnutie podľa § 15 ods. 2, považuje sa toto zasadnutie za prvú čiastkovú schôdzu; zároveň uvedie miesto, dátum a hodinu konania ďalších čiastkových schôdzí.
3. Výbor môže rozhodnúť o uskutočnení zasadnutia zhromaždenia formou korešpondenčného hlasovania, ak to vyplýva zo zmluvy o spoločenstve alebo zo stanov. Výbor pripojí k pozvánke materiály, o ktorých má zhromaždenie rokovať, hlasovacie lístky a návratovú obálku a v pozvánke uvedie dátum, do ktorého má byť odoslaná návratová obálka s hlasovacím lístkom, a poučenie o spôsobe hlasovania a úprave hlasovacieho lístka. Na zvolanie zasadnutia zhromaždenia formou korešpondenčného hlasovania sa primerane vzťahujú odseky 2 až 4.
4. Zasadnutia zhromaždenia sa môže zúčastniť a hlasovať len člen spoločenstva – spoluvlastník spoločných nehnuteľností.
5. Člena spoločenstva môže na zasadnutí zhromaždenia zastupovať splnomocnenec na základe splnomocnenia (§ 31 OZ).
6. Zasadnutie zhromaždenia je výbor povinný zvolať vždy, ak ho o to písomne požiadajú členovia spoločenstva, ktorých hlasy predstavujú aspoň štvrtinu hlasov členov spoločenstva, v termíne, ktorý navrhnú členovia spoločenstva. Ak výbor nezvolá zasadnutie zhromaždenia, alebo ak ho zvolá v inom termíne, na ktorom sa nedohodol s členmi spoločenstva, ktorí ho o zvolanie zasadnutia zhromaždenia požiadali, zasadnutie zhromaždenia zvolá splnomocnený zástupca členov spoločenstva alebo dozorná rada; splnomocnený zástupca členov spoločenstva alebo dozorná rada má práva a povinnosti výboru podľa odsekov 6 až 9 a odseku 11.
7. Zasadnutie zhromaždenia

a/ schvaľuje zmluvu o založení a jej zmeny a doplnky,

b/ schvaľuje stanovy vrátane ich zmien,

c/ volí a odvoláva členov orgánov spoločenstva (výbor, dozorná rada)

d/ rozhoduje o oddelení časti spoločnej nehnuteľnosti podľa § 8 ods. 2 zák. 110/2018 Z. z.,

e/ rozhoduje o hospodárení spoločenstva a nakladaní s majetkom spoločenstva,

f/ schvaľuje ročnú závierku a rozpočet pre nasledujúce obdobie,

g/ rozhoduje o rozdelení zisku, prípadne o spôsobe úhrady straty,

h/ rozhoduje o vstupe spoločenstva do obchodnej spoločnosti alebo družstva,

i/ rozhoduje o zániku spoločenstva a o zmene právnej formy spoločenstva.

1. Zasadnutie zhromaždenia rozhoduje podľa odst.6 písm. a), b), d), h) a i) nadpolovičnou väčšinou všetkých hlasov členov spoločenstva; v ostatných prípadoch zasadnutie zhromaždenia rozhoduje nadpolovičnou väčšinou hlasov členov spoločenstva, ktorých podiely na spoločnej nehnuteľnosti nespravuje alebo s ktorými nenakladá fond. Prehlasovaní členovia spoločenstva majú právo obrátiť sa na súd, aby rozhodol o neplatnosti rozhodnutia zasadnutia zhromaždenia.
2. Zasadnutie zhromaždenia je uznášania schopné , keď sú prítomní členovia s nadpolovičnou väčšinou všetkých hlasov. Pri nižšej účasti členov môže zasadnutie zhromaždenia rokovať, ale nemôže rozhodovať o rozhodujúcich záležitostiach vymenovaných v bode 6 písm. a), b), d), h) a i).
3. Zasadnutie zhromaždenia môže zasadať formou čiastkových schôdzí, ak o tom rozhodne výbor, pričom čiastkové schôdze sú súčasťou jedného zasadnutia zhromaždenia. Každý člen spoločenstva môže hlasovať len na jednej z čiastkových schôdzí. Pri rozhodovaní sa sčítavajú hlasy odovzdané na všetkých čiastkových schôdzach. Na zvolávanie čiastkovej schôdze sa primerane vzťahuje ods. 6 tohto článku.
4. Výbor môže zvolať zhromaždenie samostatne za Pánsky les alebo samostatne za Urbár, ak treba prerokovať a schváliť záležitosti týkajúce sa iba Pánskeho lesa alebo Urbáru.
5. Výbor môže zvolať mimoriadne zasadnutie zhromaždenia, ak sa hlasovania na zhromaždení nezúčastnia členovia spoločenstva, ktorí disponujú nadpolovičnou väčšinou hlasov. Na zvolanie mimoriadneho zasadnutia zhromaždenia sa primerane vzťahuje Na mimoriadnom zasadnutí zhromaždenie rozhoduje nadpolovičnou väčšinou hlasov prítomných členov spoločenstva. Zhromaždenie nemôže na mimoriadnom zasadnutí rozhodovať o veciach podľa ods. 12 písm. a) až d), h) a i).

**Výbor spoločenstva**

1. Výbor je najvyšším a štatutárnym orgánom spoločenstva.
2. Za výbor koná navonok predseda, podpredseda, resp. v prípade potreby ešte jeden člen výboru. Predseda organizuje, riadi bežnú činnosť spoločenstva.
3. Pri predpísanej písomnej forme na právny úkon je potrebný podpis predsedu.
4. Výbor spoločenstva

 a/ má najmenej 5 členov

b/ riadi činnosť spoločenstva a rozhoduje o všetkých záležitostiach, ktoré stanovy nevyhradili zasadnutiu zhromaždenia,

c/ zodpovedá za svoju činnosť zasadnutiu zhromaždenia,

d/ rozhoduje o použití finančných prostriedkov na bežnú prevádzku, o nákupe strojov a zariadení do 5 000,- €,

e/ uzatvára zmluvy o prenájme majetku a zmluvy o prenájme majetku na verejnoprospešné stavby schválené územným plánom obce vrátane dodatkov k platne schváleným zmluvám,

f/ predkladá zasadnutiu zhromaždenia správu o hospodárení spolu s ročnou závierkou aj návrh na spôsob rozdelenia zisku, a návrh finančného plánu na nasledujúci rok,

g/ vedie zoznam svojich členov a umožní každému, kto osvedčí právny záujem, nahliadnuť do zoznamu,

h/ zvoláva zasadnutie zhromaždenia pozvánkou, minimálne 30 dní pred termínom konania zasadnutia zhromaždenia. Výbor najmenej 25 dní pred termínom zasadnutia zhromaždenia uverejní oznámenie o zasadnutí zhromaždenia na [www.urbar-teplicany.sk](http://www.urbar-teplicany.sk). Pozvánka sa zverejní pre miestnych členov spoločenstva 30 dní pred termínom konania zasadnutia zhromaždenia na úradnej tabuli obce Družstevná pri Hornáde a počas 5 dní pred konaním zasadnutia zhromaždenia miestnym rozhlasom.

i/ rokovanie výboru organizuje a riadi predseda podľa potreby, najmenej raz za 3 mesiace.

1. Výbor je uznášania schopný ak je prítomná nadpolovičná väčšina členov výboru. Uznesenie výboru je právoplatné, pokiaľ ho schváli nadpolovičná väčšina prítomných členov.
2. Na svojom prvom rokovaní po voľbách výbor volí zo svojich  členov predsedu a podpredsedu, resp. sú členovia poverení úlohami tak, aby boli zabezpečené všetky činnosti spoločenstva.
3. Predseda je oprávnený uzatvárať zmluvy o dielo a zmluvy o vykonaní prác do hodnoty 3 000,- € odsúhlasené vo výbore a samostatne nakladať s prostriedkami spoločenstva do hodnoty 500,- €
4. Na každé zasadnutie výboru je pozývaný predseda dozornej rady. Rokovania výboru sa môžu zúčastňovať aj členovia DR s hlasom poradným.
5. Výbor môže byť v nutnom prípade doplnený o náhradníka (nezvoleného člena do výboru v poradí s najvyšším počtom hlasov).
6. Člen výboru môže dostávať za výkon funkcie odmenu, ktorá je súčasťou rozpočtu na bežný rok.

**Dozorná rada (DR)**

1. DR je oprávnená kontrolovať všetku činnosť spoločenstva a prerokúvať sťažnosti jeho členov.
2. Dozorná rada

 a/ má 3 členov, ktorých volí a odvoláva zasadnutie zhromaždenia. Počet členov dozornej rady, ktorí nie sú členmi spoločenstva, musí byť menší ako počet členov dozornej rady, ktorí sú členmi spoločenstva. Členstvo v dozornej rade je nezlučiteľné s členstvom vo výbore.

 b/ zodpovedá za výkon svojej činnosti zasadnutiu zhromaždenia, ktorému predkladá správu o činnosti,

 c/ rokovanie DR organizuje a riadi predseda podľa potreby, najmenej raz za 3 mesiace.

 d/ má právo zvolať zasadnutie zhromaždenia, ak dochádza alebo už došlo k bezdôvodnému zníženiu majetku spoločenstva,

 e/ predseda DR má právo zúčastňovať sa rokovaní výboru a podávať návrhy na skvalitnenie práce spoločenstva,

 f/ člen DR môže dostávať za výkon funkcie odmenu, ktorá je súčasťou rozpočtu na bežný rok.

1. DR overuje postupy vo veciach spoločenstva a je oprávnená kedykoľvek nahliadnuť do účtovných dokladov, všetkých spisov, záznamov a zoznamov týkajúcich sa spoločenstva a zisťovať reálny a výkazový stav spoločenstva. Pritom kontroluje a zasadnutiu zhromaždenia predkladá závery a odporúčania týkajúce sa najmä plnenia úloh uložených zasadnutím zhromaždenia výboru spoločenstva, dodržiavania Stanov, hospodárskej a finančnej činnosti spoločenstva, stavu majetku spoločenstva, jeho záväzkov a pohľadávok.
2. DR preveruje správnosť účtovnej závierky, návrhy na rozdelenie zisku alebo na úhradu straty.
3. DR môže byť v nutnom prípade doplnená o náhradníka (nezvoleného člena do DR v poradí s najvyšším počtom hlasov).

**Čl. VII**

**Zrušenie a zánik spoločenstva**

Spoločenstvo sa zrušuje na návrh alebo zo zákona

1. a/ ak klesne počet členov spoločenstva pod 5,

 b/ dňom uvedeným v rozhodnutí súdu o zrušení spoločenstva alebo dňom, keď toto rozhodnutie nadobudne právoplatnosť,

 c/ zrušením konkurzu po splnení rozvrhového uznesenia, zrušením konkurzu z dôvodu, že majetok úpadcu nepostačuje na úhradu výdavkov a odmenu správcu konkurznej podstaty, zamietnutím návrhu na vyhlásenie konkurzu pre nedostatok majetku, konkurzného konania pre nedostatok majetku, zastavením konkurzného konania pre nedostatok majetku, zrušením konkurzu pre nedostatok majetku alebo zrušením konkurzu po splnení konečného rozvrhu výťažku,

 d/ rozhodnutím zhromaždenia.

2. Člen spoločenstva môže podať na súd návrh na zrušenie spoločenstva, ak

 a) spoločenstvo nevykonáva činnosť a

 b) výbor ani dozorná rada nemá minimálny počet členov a nenastúpil náhradník alebo nie sú zvolení členovia výboru a dozornej rady alebo výboru a dozornej rade uplynulo funkčné obdobie a ani opakovane nie je zvolený nový výbor alebo nová dozorná rada.

3. Ak sa spoločenstvo zrušuje s likvidáciou, na likvidáciu spoločenstva sa použijú primerane ustanovenia Obchodného zákonníka o likvidácii obchodných spoločností, ak tento zákon neustanovuje inak.

4. Spoločenstvo, ktoré sa zrušuje, môže vykonávať len úkony smerujúce k svojmu zániku. Spoločenstvo, ktoré sa zrušuje, je do 30 dní odo dňa zrušenia spoločenstva povinné zabezpečiť starostlivosť o poľnohospodársku pôdu alebo určiť obhospodarovateľa lesa.

5. Spoločenstvo zaniká dňom výmazu z registra. Spoločenstvo nemôže zmeniť právnu formu na družstvo alebo na obchodnú spoločnosť ani na inú právnickú osobu; tým nie je dotknuté právo členov spoločenstva založiť družstvo, obchodnú spoločnosť alebo inú právnickú osobu.

**Čl. VIII**

**Záverečné ustanovenie**

1. Tieto stanovy boli schválené zasadnutím zhromaždenia dňa 7.apríla 2019 a zapísané do registra pozemkových spoločenstiev na Okresnom úrade Košice – pozemkovom a lesnom odbore .......2019

2. Stanovy spoločenstva je možné meniť a dopĺňať písomnou formou schválenou zasadnutím zhromaždenia a registráciou v registri pozemkových spoločenstiev.

Za výbor spoločenstva:

Predseda spoločenstva: Ing. Anton Králik

Podpredseda výboru spoločenstva: Mgr. Ján Bozogáň

Za dozornú radu spoločenstva:

Predseda dozornej rady spoločenstva: Andrej Mižák